Hutudole: labarai da hausa : Muna nan kan bakan mu cewa APC ba za ta fafata a zabuka a jihar Zamfara ba>>Hukumar INEC
Muna nan kan bakan mu cewa APC ba za ta fafata a zabuka a jihar Zamfara ba>>Hukumar INEC
Hukumar Zabe mai zaman kanta ta jaddada matsayinta na cewa jam’iyyar APC ba za ta fafata a zabukan 2019 ba a jihar Zamfara.
Shugaban hukumar Mahmood Yakubu ne ya bayyana haka a taron wayar da kan masana game da yanayin zabe a yankin kasashen Afrika maso Yamma da aka yi a Abuja.
Mahmood ya ce ” Kamar yadda muka sanar wa jam’iyyar a kwanakin baya cewa sun yi sake har lokaci ya wuce basu iya gudanar da zaben fidda ‘yan takara na jam’iyyar a jihar ba wanda a dalilin haka hukumar bata shigar da sunan dan takara ko da daya ba daga jihar Zamfara a ofishin ta.
Mahmood ya ce wannan magana tananan daram bata canja ba.
Idan ba a manra ba hukumar Zabe, INEC ta haramta wa Jam’iyyar APC fitar da sunayen ‘yan takarar dukkan mukamai a zaben 2019, kamar yadda PREMIUM TIMES ta tabbatar da wannan rahoto na musamman a yau.
Hukumar tuni ta sanar da Shugaban Jam’iyyar APC, Adams Oshimhole wannan sanarwa, a cikin wata wasika da ta aika masa a ranar Talata, wacce PREMIUM TIMES ta ga wasikar da idon ta jiya Talata da yamma.